title: 2006/496/ES: Rozhodnutie Rady zo  6. júla 2006  o podpísaní Dohody o rybolove v južnom Indickom oceáne v mene Európskeho spoločenstva

text:
               18.7.2006

               SK

               Úradný vestník Európskej únie

               L 196/14

         ROZHODNUTIE RADY
   zo 6. júla 2006
   o podpísaní Dohody o rybolove v južnom Indickom oceáne v mene Európskeho spoločenstva
   (2006/496/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 37 v spojení s prvou vetou prvého pododseku článku 300 ods. 2,
   so zreteľom na návrh Komisie,
   keďže:

               (1)

               Spoločenstvo je oprávnené prijímať opatrenia na zachovanie a riadenie zdrojov rybného hospodárstva a uzavierať dohody s tretími krajinami a medzinárodnými organizáciami.

               (2)

               Spoločenstvo je zmluvnou stranou Dohovoru Organizácie Spojených národov o morskom práve, ktorý vyžaduje, aby všetci členovia medzinárodného spoločenstva spolupracovali na zachovaní a riadení biologických morských zdrojov.

               (3)

               Spoločenstvo a jeho členské štáty ratifikovali Dohodu o vykonávaní ustanovení Dohovoru Organizácie Spojených národov o morskom práve z 10. decembra 1982 o ochrane a využívaní obsádok rýb, vyskytujúcich sa v oblastiach podliehajúcich jurisdikcii rôznych štátov a rýb migrujúcich na veľké vzdialenosti.

               (4)

               Na piatej medzivládnej konferencii strán, ktoré sa zaujímali o budúcu Dohodu o rybolove v južnom Indickom oceáne, bol predložený návrh danej dohody.

               (5)

               Je v záujme Spoločenstva, aby pri realizácii tejto dohody zohrávalo efektívnu úlohu, keďže Spoločenstvo využíva v príslušnej oblasti rybolov. Je preto potrebné podpísať túto dohodu,

         ROZHODLA TAKTO:
   Článok 1
   Týmto sa schvaľuje podpísanie Dohody o rybolove v južnom Indickom oceáne v mene Spoločenstva podľa rozhodnutia Rady týkajúceho sa uzavretia uvedenej dohody.
   Text dohody je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu(-y) splnomocnenú(-é) na podpísanie dohody v mene Spoločenstva v prípade jej uzavretia.

      V Bruseli 6. júla 2006

            Za Radu

            predsedníčka

         P. LEHTOMÄKI

    ---documentbreak---

               18.7.2006

               SK

               Úradný vestník Európskej únie

               L 196/15

         PREKLAD
   DOHODA O RYBOLOVE V JUŽNOM INDICKOM OCEÁNE (SIOFA)
   ZMLUVNÉ STRANY,
   MAJÚC VZÁJOMNÝ ZÁUJEM na správnom riadení, dlhodobom zachovaní a trvalo udržateľnom využívaní zdrojov oblastí rybolovu v južnom Indickom oceáne, a želajúc si podporovať dosiahnutie svojich cieľov na základe medzinárodnej spolupráce,
   PRIHLIADAJÚC na to, že prímorské štáty majú vody pod národnou jurisdikciou v súlade s Dohovorom Organizácie Spojených národov o morskom práve z 10. decembra 1982 a na všeobecné zásady medzinárodného práva, v rámci ktorých uplatňujú svoje zvrchované práva s cieľom prieskumu a využívania, zachovania a riadenia zdrojov oblastí rybolovu a zachovania živých morských zdrojov, na ktoré má rybolov vplyv,
   PRIPOMÍNAJÚC SI PRÍSLUŠNÉ USTANOVENIA Dohovoru Organizácie Spojených národov o morskom práve z 10. decembra 1982, dohody o uplatňovaní ustanovení Dohovoru Organizácie Spojených národov o morskom práve z 10. decembra 1982 o ochrane a využívaní obsádok rýb vyskytujúcich sa v oblastiach podliehajúcich jurisdikcii rôznych štátov a rýb migrujúcich na veľké vzdialenosti zo 4. decembra 1995, a dohody na podporu súladu s medzinárodnými opatreniami na zachovanie a riadenie zo strany rybárskych plavidiel na šírom mori z 24. novembra 1993 a berúc do úvahy Kódex správania sa pri zodpovednom rybolove, ktorý bol prijatý 31. októbra 1995 na 28. zasadnutí konferencie Organizácie Spojených národov pre výživu a poľnohospodárstvo,
   PRIPOMÍNAJÚC SI ĎALEJ článok 17 dohody o implementácii ustanovení Dohovoru Organizácie Spojených národov o morskom práve z 10. decembra 1982 týkajúcich sa zachovania a riadenia premenlivých zásob rýb a veľmi sťahovavých druhov rýb z roku 1995, a potrebu uplatňovania opatrení na zachovanie a riadenie podľa tejto dohody o rybolove v južnom Indickom oceáne pre nezmluvné strany a nepovoľovať plavidlám plaviacim sa pod ich vlajkou vykonávať rybolovné činnosti, ktoré nie sú v súlade so zachovaním a trvalo udržateľným využívaním zdrojov rybolovu, na ktoré sa vzťahuje táto dohoda,
   UZNÁVAJÚC hospodárske a zemepisné hľadiská a osobitné požiadavky rozvojových štátov, najmä tých najmenej rozvinutých a malých ostrovných rozvojových štátov a ich pobrežných spoločenstiev, na spravodlivý prospech zo zdrojov rybolovu,
   SNAŽIAC SA o spoluprácu medzi pobrežnými štátmi a všetkými ostatnými štátmi, organizáciami a rybárskymi subjektmi, ktoré majú záujem na zdrojoch rybolovu južného Indického oceánu pri zabezpečení zlučiteľných opatrení na zachovanie a riadenie,
   MAJÚC NA ZRETELI skutočnosť, že dosiahnutie uvedeného prispeje k realizácii spravodlivého a nestranného ekonomického poriadku v záujmoch celého ľudstva a najmä v osobitných záujmoch a potrebách rozvojových štátov, najmä tých najmenej rozvinutých a malých ostrovných rozvojových štátov,
   V PRESVEDČENÍ, že uzavretie mnohostrannej dohody o dlhodobom zachovaní a trvalo udržateľnom využívaní zdrojov rybolovu vo vodách mimo národnej jurisdikcie v južnom Indickom oceáne by najlepšie poslúžilo týmto cieľom,
   SA DOHODLI TAKTO:
   Článok 1
   Vymedzenie pojmov
   Na účely tejto dohody:

               a)

               „dohovor z roku 1982“ znamená Dohovor Organizácie Spojených národov o morskom práve z 10. decembra 1982;

               b)

               „dohoda z roku 1995“ znamená dohodu o uplatňovaní ustanovení Dohovoru Organizácie Spojených národov o morskom práve z 10. decembra 1982 o ochrane a využívaní obsádok rýb vyskytujúcich sa v oblastiach podliehajúcich jurisdikcii rôznych štátov a rýb migrujúcich na veľké vzdialenosti zo 4. decembra 1995;

               c)

               „oblasť“ znamená oblasť, na ktorú sa vzťahuje táto dohoda, ako sa stanovuje v článku 3;

               d)

               „Kódex správania“ znamená Kódex správania sa pri zodpovednom rybolove, ktorý bol prijatý 31. októbra 1995 na 28. zasadnutí konferencie Organizácie Spojených národov pre výživu a poľnohospodárstvo;

               e)

               „zmluvná strana“ znamená akýkoľvek štát alebo regionálnu hospodársku integračnú organizáciu, ktorá súhlasila s tým, že bude viazaná touto dohodou a pre ktorú táto dohoda platí;

               f)

               „zdroje rybolovu“ znamenajú zdroje rýb, mäkkýšov, kôrovcov a iných stálych druhov v tejto oblasti, ale s výnimkou:

                           i)

                           stálych druhov podľa jurisdikcie rybolovu pobrežných štátov podľa článku 77 ods. 4 dohovoru z roku 1982 a

                           ii)

                           druhov veľmi migrujúcich rýb uvedených v prílohe I dohovoru z roku 1982;

               g)

               „rybolov“ znamená:

                           i)

                           skutočné alebo pokusné hľadanie, lov, odoberanie alebo zber zo zdrojov rybolovu;

                           ii)

                           zapojenie do akejkoľvek činnosti, od ktorej sa dá primerane očakávať, že vyústi do lokalizácie, lovu, odoberania alebo zberu zdrojov rybolovu na akýkoľvek účel vrátane vedeckého výskumu;

                           iii)

                           umiestnenie, hľadanie alebo obnovenie akéhokoľvek zoskupujúceho zariadenia na zdroje rybolovu alebo súvisiace zariadenie vrátane rádiových majákov;

                           iv)

                           akúkoľvek operáciu na mori na podporu alebo pri príprave akejkoľvek činnosti opísanej v tomto vymedzení pojmu, s výnimkou akejkoľvek operácie v núdzových stavoch zahŕňajúcich zdravie alebo bezpečnosť členov posádky, alebo bezpečnosť plavidla; alebo

                           v)

                           použitie lietadla vo vzťahu k akejkoľvek činnosti opísanej v tomto vymedzení pojmu, s výnimkou letov v núdzových situáciách zahŕňajúcich zdravie alebo bezpečnosť členov posádky, alebo bezpečnosť plavidla;

               h)

               „rybolovný subjekt“ znamená rybolovný subjekt v zmysle článku 1 ods. 3 dohody z roku 1995;

               i)

               „rybárske plavidlo“ znamená akékoľvek plavidlo použité alebo určené na rybolov, vrátane materskej lode, akéhokoľvek plavidla priamo zapojeného do rybolovných operácií, a akékoľvek plavidlo zapojené do prekládky tovaru z jednej lode na druhú;

               j)

               „štátni príslušníci“ zahŕňajú fyzické, ako aj právnické osoby;

               k)

               „organizácia regionálnej integrácie“ znamená organizáciu regionálnej hospodárskej integrácie, ktorej členské štáty postúpili právomoc v záležitostiach zahrnutých v tejto dohode, vrátane oprávnenia vykonať rozhodnutia záväzné pre jej členské štáty, pokiaľ ide o tieto záležitosti;

               l)

               „prekládka tovaru z jednej lode na druhú“ znamená vyloženie všetkých alebo akýchkoľvek zdrojov rybolovu na palube rybárskeho plavidla na iné plavidlo na mori alebo v prístave.

         Článok 2
   Ciele
   Cieľmi tejto dohody je zabezpečiť dlhodobé zachovanie a trvalo udržateľné využívanie zdrojov rybolovu v oblasti prostredníctvom spolupráce medzi zmluvnými stranami a podporovať trvalo udržateľný rozvoj rybného hospodárstva v tejto oblasti, pri zohľadnení potrieb rozvojových štátov hraničiacich s touto oblasťou, ktoré sú zmluvnými stranami tejto dohody, najmä tých najmenej rozvinutých a malých ostrovných rozvojových štátov.
   Článok 3
   Oblasť uplatnenia
   1.   Táto dohoda sa uplatňuje pre oblasť ohraničenú čiarou spájajúcou nasledovné body pozdĺž rovnobežiek zemepisnej šírky a poludníkmi zemepisnej dĺžky, okrem vôd pod národnou jurisdikciou:

      Začínajúc na strete afrického kontinentu s rovnobežkou 10° severnej zemepisnej dĺžky; odtiaľ východne pozdĺž tejto rovnobežky k jej priesečníku s poludníkom 65° východnej zemepisnej šírky; odtiaľ južne pozdĺž tohto poludníka k jeho priesečníku s rovníkom; odtiaľ východne pozdĺž rovníka k jeho priesečníku s poludníkom 80° východnej zemepisnej šírky; odtiaľ južne pozdĺž tohto poludníka k jeho priesečníku s rovnobežkou 20° južnej zemepisnej dĺžky; odtiaľ východne pozdĺž tejto rovnobežky k jej stretu s austrálskym kontinentom; odtiaľ južne a potom východne pozdĺž pobrežia Austrálie k jeho priesečníku s poludníkom 120° východnej zemepisnej šírky; odtiaľ južne pozdĺž tohto poludníka k jeho priesečníku s rovnobežkou 55° južnej zemepisnej dĺžky; odtiaľ západne pozdĺž tejto rovnobežky k jej priesečníku s poludníkom 80° východnej zemepisnej dĺžky; odtiaľ severne pozdĺž tohto poludníka k jeho priesečníku s rovnobežkou 45° južnej zemepisnej dĺžky; odtiaľ západne pozdĺž tejto rovnobežky k jej priesečníku s poludníkom 30° východnej zemepisnej dĺžky; odtiaľ severne pozdĺž tohto poludníka k jeho stretu s africkým kontinentom.

   2.   Kde je na účely tejto dohody potrebné stanoviť polohu bodu, čiary alebo oblasti na zemskom povrchu, bude sa táto poloha určovať odkazom na Medzinárodný zemský referenčný systém vedený Medzinárodnou službou otáčania zeme, ktorá je pre väčšinu praktických účelov ekvivalentom Svetového geodetického systému z roku 1984 (WGS84).
   Článok 4
   Všeobecné zásady
   Pri uvádzaní povinnosti spolupracovať do platnosti v súlade s dohovorom z roku 1982 a medzinárodným právom, budú zmluvné strany uplatňovať najmä tieto zásady:

               a)

               budú sa prijímať opatrenia na základe osvedčených vedeckých údajov, ktoré sú k dispozícii na zabezpečenie dlhodobého zachovania zdrojov rybolovu so zreteľom na trvalo udržateľné využívanie takýchto zdrojov a zavádzanie ekosystémového prístupu k ich riadeniu;

               b)

               budú sa prijímať opatrenia na zabezpečenie toho, že úroveň rybolovných činností je primeraná trvalo udržateľnému využívaniu zdrojov rybolovu;

               c)

               bude sa uplatňovať preventívny prístup v súlade s kódexom správania a dohodou z roku 1995, v súlade s čím sa neexistencia primeraných vedeckých informácií nebude využívať ako dôvod na odloženie alebo neprijatie opatrení na zachovanie a riadenie;

               d)

               zdroje rybolovu sa budú spravovať tak, aby sa udržiavali na úrovniach schopných vyprodukovať maximálny trvalo udržateľný výnos, a vyčerpané zásoby zdrojov rybolovu sa obnovia do uvedených úrovní;

               e)

               postupy rybolovu a opatrenia pri riadení budú primerane zohľadňovať potrebu minimalizácie škodlivého vplyvu, ktorý by rybolovné činnosti mohli mať na morské prostredie;

               f)

               biodiverzita v morskom prostredí bude chránená a

               g)

               zvláštne požiadavky rozvojových štátov hraničiacich s oblasťou, ktoré sú zmluvnými stranami tejto dohody, najmä tých najmenej rozvinutých a malých ostrovných rozvojových štátov, budú plne uznávané.

         Článok 5
   Stretnutie zmluvných strán
   1.   Zmluvné strany sa budú pravidelne stretávať, aby posúdili záležitosti týkajúce sa implementácie tejto dohody a prijali všetky príslušné rozhodnutia týkajúce sa tejto dohody.
   2.   Bežné stretnutia zmluvných strán sa budú konať najmenej raz ročne, pokiaľ sa na stretnutí nerozhodne inak, a nakoľko to bude možné, bezprostredne nasledujúce po zasadnutiach Komisie pre rybolov v juhozápadnom Indickom oceáne. Zmluvné strany môžu mať takisto mimoriadne stretnutia, ak ich považujú za potrebné.
   3.   Na stretnutí zmluvných strán sa bude prijímať a dopĺňať vlastný rokovací poriadok a rokovacie poriadky pomocných orgánov.
   4.   Zmluvné strany posúdia na svojom prvom stretnutí prijatie rozpočtu na financovanie vedenia stretnutí zmluvných strán, výkon svojich funkcií a sprievodné finančné predpisy. Finančné predpisy budú stanovovať kritériá riadiace určenie výšky príspevku každej zmluvnej strany do rozpočtu, s primeraným zohľadnením hospodárskeho stavu zmluvných strán, ktoré sú rozvojovými štátmi a najmä tých najmenej rozvinutých a malých ostrovných rozvojových štátov, a zabezpečujúc, že primeraný podiel rozpočtu znášajú zmluvné strany, ktoré profitujú z rybolovu v tejto oblasti.
   Článok 6
   Funkcie stretnutia zmluvných strán
   1.   Na stretnutí zmluvných strán sa:

               a)

               posúdi stav zdrojov rybolovu, vrátane ich hojnosti a úrovne ich využívania;

               b)

               podporí a podľa vhodnosti budú koordinovať výskumné činnosti v oblasti zdrojov rybolovu podľa potreby a v oblasti premenlivých zásob vyskytujúcich sa vo vodách pod národnou jurisdikciou v susedstve s touto oblasťou, vrátane odhodeného úlovku a vplyvu rybolovu na morské prostredie;

               c)

               vyhodnotí vplyv rybolovu na zdroje rybolovu a na morské prostredie, so zohľadnením environmentálnych a oceánografických charakteristík oblasti, iných ľudských činností a environmentálnych faktorov;

               d)

               vypracujú a prijmú opatrenia na zachovanie a riadenie opatrení potrebných na zabezpečenie dlhodobej trvalej udržateľnosti zdrojov rybolovu so zreteľom na potreby ochrany morskej biodiverzity na základe osvedčených vedeckých informácií;

               e)

               prijmú všeobecne odporúčané medzinárodné minimálne normy pre zodpovedné vedenie činností rybolovu;

               f)

               pripravujú pravidlá pre zber a overenie vedeckých a štatistických údajov, a takisto pre predkladanie, uverejňovanie, rozširovanie a využívanie takýchto údajov;

               g)

               podporuje spolupráca a koordinácia medzi zmluvnými stranami na zabezpečenie toho, že opatrenia na zachovanie a riadenie premenlivých zásob vyskytujúcich sa vo vodách pod národnou jurisdikciou v susedstve tejto oblasti a opatrenia prijaté stretnutím zmluvných strán pre zdroje rybolovu sú zlučiteľné;

               h)

               pripravujú pravidlá a postupy monitorovania, kontroly a dohľadu nad činnosťami rybolovu s cieľom zabezpečiť súlad s opatreniami na zachovanie a riadenie prijatými stretnutím zmluvných strán vrátane systému overovania zahŕňajúceho monitorovanie a pozorovanie plavidiel tam, kde je to primerané, a pravidiel týkajúcich sa nalodenia na plavidlá a kontroly plavidiel pôsobiacich v tejto oblasti;

               i)

               pripravujú a monitorujú opatrenia na zabránenie, odstrašenie a odstránenie nezákonného, nehláseného a neregulovaného rybolovu;

               j)

               v súlade s medzinárodným právom a akýmikoľvek použiteľnými nástrojmi, upriamuje pozornosť všetkých nezmluvných strán na akékoľvek činnosti, ktoré podkopávajú poznatky o cieľoch tejto dohody;

               k)

               vytvárajú kritériá a pravidlá riadiace účasť na rybolove a

               l)

               vykonávajú všetky ostatné úlohy a funkcie potrebné na dosiahnutie cieľov tejto dohody.

         2.   Pri určovaní kritérií na účasť na rybolove, vrátane pridelenia celkového prípustného úlovku alebo celkovej úrovne rybolovnej činnosti, zmluvné strany zohľadnia okrem iného medzinárodné zásady, ako napríklad tie, ktoré sú uvedené v dohode z roku 1995.
   3.   Pri uplatňovaní ustanovení odseku 2 môžu zmluvné strany okrem iného:

               a)

               určovať pridelenie ročných kvót alebo obmedzenie rybolovnej činnosti pre zmluvné strany;

               b)

               prideľovať objemy úlovku na bádanie a vedecký prieskum a

               c)

               ak je to potrebné, zrušiť možnosti rybolovu pre nezmluvné strany tejto dohody.

         4.   Stretnutie zmluvných strán bude podľa dohodnutých pravidiel posudzovať pridelenia kvót a obmedzenia rybolovných činností zmluvných strán a účasť na možnostiach rybolovu nezmluvných strán so zohľadnením, okrem iného, informácií o implementácii opatrení na zachovanie a riadenie prijatých stretnutím zmluvných strán zo strany zmluvných a tiež nezmluvných strán.
   Článok 7
   Pomocné orgány
   1.   Stretnutím zmluvných strán sa zriadi stály vedecký výbor, ktorý sa bude stretávať, pokiaľ sa na stretnutí zmluvných strán nerozhodne inak, aspoň raz ročne a prednostne pred stretnutím zmluvných strán, v súlade s týmito ustanoveniami:

               a)

               funkcie vedeckého výboru sú tieto:

                           i)

                           viesť vedecké posúdenie zdrojov rybolovu a vplyv rybolovu na morské prostredie, so zohľadnením environmentálnych a oceánografických charakteristík tejto oblasti a výsledkov príslušného vedeckého výskumu;

                           ii)

                           podnecovať a podporovať spoluprácu vo vedeckom výskume kvôli zlepšeniu poznatkov o stave zdrojov rybolovu;

                           iii)

                           poskytovať vedecké poradenstvo a odporúčania pre stretnutie zmluvných strán s cieľom vypracovať opatrenia na zachovanie a riadenie, ktoré sú uvedené v článku 6 ods. 1 písm. d);

                           iv)

                           poskytovať vedecké poradenstvo a odporúčania pre stretnutie zmluvných strán s cieľom vypracovať opatrenia zamerané na monitorovanie činností rybolovu;

                           v)

                           poskytovať vedecké poradenstvo a odporúčania pre stretnutie zmluvných strán o primeraných normách a štruktúre zberu a výmeny údajov o rybolove a

                           vi)

                           zabezpečovať akúkoľvek vedeckú funkciu, o ktorej môže stretnutie zmluvných strán rozhodnúť;

               b)

               pri príprave poradenstva a odporúčaní vedecký výbor zohľadní prácu Komisie pre rybolov v juhozápadnom Indickom oceáne a takisto ostatných výskumných organizácií a regionálnych organizácií riadenia rybolovu.

         2.   Po prijatí opatrení uvedených v článku 6 sa na stretnutí zmluvných strán zriadi výbor pre súlad, aby sa overila implementácia a súlad s takýmito opatreniami. Výbor pre súlad sa bude stretávať spolu so stretnutím zmluvných strán, ako je zabezpečené v rokovacom poriadku a bude oznamovať, radiť a vytvárať odporúčania pre stretnutie zmluvných strán.
   3.   Stretnutím zmluvných strán sa takisto môžu zriadiť také dočasné, zvláštne alebo trvalé výbory, aké budú potrebné pre štúdium a správ o záležitostiach súvisiacich s implementáciou cieľov tejto dohody a pracovné skupiny pre štúdium a predkladanie odporúčaní o konkrétnych technických problémoch.
   Článok 8
   Rozhodovanie
   1.   Pokiaľ nie je v tejto dohode ustanovené inak, rozhodnutia o stretnutiach zmluvných strán a jeho pomocných orgánov o podstatných záležitostiach sa budú prijímať zhodou všetkých prítomných zmluvných strán, kde zhoda znamená neexistenciu akejkoľvek formálnej námietky vznesenej v čase prijímania rozhodnutia. Otázka, či ide o podstatnú záležitosť, sa bude prerokúvať ako podstatná záležitosť.
   2.   Rozhodnutia o iných záležitostiach ako sú tie, ktoré sú uvedené v odseku 1 sa budú prijímať jednoduchou väčšinou prítomných a hlasujúcich zmluvných strán.
   3.   Rozhodnutia prijaté na stretnutí zmluvných strán budú záväzné pre všetky zmluvné strany.
   Článok 9
   Sekretariát
   Stretnutie zmluvných strán bude rozhodovať o opatreniach na výkon služieb sekretariátu alebo o zriadení sekretariátu na vykonávanie týchto funkcií:

               a)

               implementáciu a koordináciu administratívnych ustanovení tejto dohody, vrátane zostavenia a distribúcie úradnej správy zo stretnutia zmluvných strán;

               b)

               udržiavanie úplného záznamu rokovaní stretnutia zmluvných strán a jeho pomocných orgánov, a takisto úplného archívu akýchkoľvek iných úradných dokumentov súvisiacich s implementáciou tejto dohody a

               c)

               akúkoľvek inú funkciu o akej môže stretnutie zmluvných strán rozhodnúť.

         Článok 10
   Povinnosti zmluvných strán
   1.   Každá zmluvná strana bude v súvislosti s jej činnosťami v tejto oblasti:

               a)

               bezodkladne implementovať túto dohodu a akékoľvek opatrenia na zachovanie, riadenie a iné opatrenia alebo záležitosti, ktoré môžu byť dohodnuté stretnutím zmluvných strán;

               b)

               prijímať primerané opatrenia pre zabezpečenie účinnosti opatrení prijatých stretnutím zmluvných strán;

               c)

               zhromažďovať a vymieňať si vedecké, technické a štatistické údaje v súvislosti so zdrojmi rybolovu a zabezpečiť, že:

                           i)

                           údaje sa zhromažďujú dostatočne podrobne, aby sa uľahčilo účinné vyhodnotenie zásob, a poskytujú sa včas, aby sa splnili požiadavky vysvetlené v pravidlách prijatých stretnutím zmluvných strán;

                           ii)

                           sa prijmú primerané opatrenia na overenie správnosti takýchto údajov;

                           iii)

                           takéto štatistické, biologické a iné údaje a informácie v závislosti od rozhodnutia na stretnutí zmluvných strán sa poskytujú ročne a

                           iv)

                           informácie o krokoch prijatých na implementáciu opatrení na zachovanie a riadenie prijatých stretnutím zmluvných strán sa poskytujú včas.

         2.   Každá zmluvná strana sprístupní pre stretnutie zmluvných strán vyhlásenie o implementácii a súlade opatrení, vrátane uvalenia sankcií za akékoľvek porušenia, ktoré prijala v súlade s týmto článkom a v prípade pobrežných štátov, ktoré sú zmluvnými stranami tejto dohody, vo vzťahu k opatreniam na zachovanie a riadenie, ktoré prijali pre premenlivé zásoby vyskytujúce sa vo vodách pod ich jurisdikciou v susedstve tejto oblasti.
   3.   Bez toho, aby bola dotknutá primárna zodpovednosť štátu, v ktorom je plavidlo registrované, každá zmluvná strana prijme v čo najväčšej miere opatrenia na zabezpečenie toho, že jej štátni príslušníci a rybárske plavidlá vlastnené alebo prevádzkované jej štátnymi príslušníkmi vykonávajúcimi rybolov v tejto oblasti budú plniť ustanovenia tejto dohody a opatrení na zachovanie a riadenie prijaté stretnutím zmluvných strán.
   4.   Každá zmluvná strana bude v čo najväčšej miere na požiadanie akejkoľvek inej zmluvnej strany a pri poskytnutí príslušných informácií vyšetrovať akékoľvek údajné závažné porušenie, v zmysle dohody z roku 1995 zo strany jej štátnych príslušníkov alebo rybárskych plavidiel vlastnených alebo prevádzkovaných jej štátnymi príslušníkmi, ustanovení tejto dohody alebo opatrení na zachovanie a riadenie prijatých stretnutím zmluvných strán. Odpoveď vrátane podrobností o akomkoľvek opatrení prijatom alebo navrhovanom v súvislosti s údajným porušením bude poskytnutá všetkým zmluvným stranám, hneď ako to bude možné a v každom prípade do dvoch (2) mesiacov od takejto požiadavky. Správa o výsledku vyšetrovania bude poskytnutá stretnutiu zmluvných strán po ukončení vyšetrovania.
   Článok 11
   Povinnosti vlajkových štátov
   1.   Každá zmluvná strana prijme také opatrenia, ktoré môžu byť potrebné na zabezpečenie toho, že:

               a)

               rybárske plavidlá plaviace sa pod jej vlajkou pôsobiace v tejto oblasti budú plniť ustanovenia tejto dohody a opatrení na zachovanie a riadenie prijatých stretnutím zmluvných strán a že takéto plavidlá sa nebudú zapájať do žiadnej činnosti, ktorá je v rozpore s účinnosťou takýchto opatrení;

               b)

               rybárske plavidlá plaviace sa pod jej vlajkou nevykonávajú neoprávnený rybolov vo vodách pod národnou jurisdikciou v susedstve tejto oblasti a

               c)

               pripravuje a implementuje systém satelitného monitorovania plavidiel pre rybárske plavidlá plaviace sa pod jej vlajkou a loviace ryby v tejto oblasti.

         2.   Žiadna zmluvná strana neumožní žiadnemu rybárskemu plavidlu oprávnenému plaviť sa pod jej vlajkou, aby sa používalo na rybolov v tejto oblasti, pokiaľ na to nebolo oprávnené príslušným orgánom alebo orgánmi tejto zmluvnej strany.
   3.   Každá zmluvná strana bude:

               a)

               povoľovať používanie plavidiel plaviacich sa pod jej vlajkou na rybolov vo vodách mimo jej národnej jurisdikcie iba tam, kde dokáže účinne vykonávať svoje záväzky v súvislosti s takýmito plavidlami podľa tejto dohody a v súlade s medzinárodným právom;

               b)

               udržiavať záznamy o rybárskych plavidlách oprávnených plaviť sa pod jej vlajkou a oprávnených loviť ryby v zdrojoch rybolovu a zabezpečí, že pre všetky tieto plavidlá sa takéto informácie, ako môžu byť špecifikované stretnutím zmluvných strán, zavedú do týchto záznamov. Zmluvné strany si budú vymieňať tieto informácie v súlade s takými postupmi, ktoré môžu byť dohodnuté stretnutím zmluvných strán;

               c)

               podľa pravidiel určených stretnutím zmluvných strán, sprístupňovať pre každé výročné stretnutie zmluvných strán správu o svojich činnostiach rybolovu v tejto oblasti;

               d)

               včas zhromažďovať a zdieľať úplné a presné informácie o činnostiach rybolovu plavidiel plaviacich sa pod jej vlajkou a pôsobiacich v tejto oblasti, najmä o polohe plavidiel, zadržanom úlovku, odhodenom úlovku a činnosti rybolovu, so zachovaním dôvernosti údajov, ktoré sa týkajú uplatňovania príslušných vnútroštátnych predpisov a

               e)

               vyšetrovať do najväčšej možnej miery na požiadanie ktorejkoľvek inej zmluvnej strany a pri poskytnutí príslušných informácií, akékoľvek závažné porušenie ustanovení tejto dohody alebo opatrení na zachovanie a riadenie prijatých stretnutím zmluvných strán v zmysle dohody z roku 1995 rybárskymi plavidlami plaviacimi sa pod jej vlajkou. Odpoveď vrátane podrobností o akomkoľvek opatrení prijatom alebo navrhovanom v súvislosti s takýmto údajným porušením bude poskytnutá všetkým zmluvným stranám, hneď ako to bude možné a v každom prípade do dvoch (2) mesiacov od takejto požiadavky. Správa o výsledku vyšetrovania bude poskytnutá stretnutiu zmluvných strán po ukončení vyšetrovania.

         Článok 12
   Povinnosti prístavných štátov
   1.   Opatrenia prijaté prístavným štátom, zmluvnou stranou v súlade s touto dohodou v celom rozsahu zvážia práva a povinnosti prístavného štátu na prijatie opatrení v súlade s medzinárodným právom, na podporu účinnosti subregionálnych, regionálnych a globálnych opatrení na zachovanie a riadenie. Pri prijímaní takýchto opatrení prístavný štát, zmluvná strana nebudú formálne alebo skutočne diskriminovať rybárske plavidlá akéhokoľvek štátu.
   2.   Každý prístavný štát, zmluvná strana:

               a)

               v súlade s opatreniami na zachovanie a riadenie prijatými stretnutím zmluvných strán, okrem iného, kontroluje dokumenty, rybársky výstroj a úlovok na palube rybárskych plavidiel, keď sú takéto plavidlá dobrovoľne v jeho prístavoch alebo v jeho pobrežných termináloch;

               b)

               zabraňuje pristátiam, prekládke tovaru z jednej lode na druhú alebo dodávateľským službám v súvislosti s rybárskymi plavidlami, pokiaľ nie sú presvedčené, že ryby na palube plavidla boli ulovené spôsobom, ktorý je v súlade s opatreniami na zachovanie a riadenie prijatými stretnutím zmluvných strán a

               c)

               poskytuje pomoc štátom, kde je plavidlo registrované, zmluvným stranám ako je primerané a v súlade s jeho vnútroštátnymi predpismi a medzinárodným právom, keď je rybárske plavidlo dobrovoľne v jeho prístavoch alebo v jeho pobrežných termináloch a štát, kde je plavidlo registrované, požiada o poskytnutie pomoci pri zabezpečení súladu s ustanoveniami tejto dohody a opatreniami na zachovanie a riadenie prijatými stretnutím zmluvných strán.

         3.   V prípade, že prístavný štát, zmluvná strana, usudzuje, že plavidlo inej zmluvnej strany využívajúce jeho prístavy alebo pobrežné terminály porušilo ustanovenie tejto dohody alebo opatrenia na zachovanie a riadenie prijaté stretnutím zmluvných strán, upozorní na to štát, v ktorom je príslušné plavidlo registrované, a stretnutie zmluvných strán. Prístavný štát, zmluvná strana, poskytne štátu, v ktorom je príslušné plavidlo registrované, a stretnutiu zmluvných strán úplnú dokumentáciu o celej záležitosti vrátane akejkoľvek správy o kontrole.
   4.   Nič v tomto článku neovplyvňuje výkon zvrchovanosti zmluvných strán nad prístavmi na ich území v súlade s medzinárodným právom.
   Článok 13
   Zvláštne požiadavky rozvojových štátov
   1.   Zmluvné strany budú plne uznávať zvláštne požiadavky rozvojových štátov hraničiacich s touto oblasťou, najmä tých najmenej rozvinutých a malých ostrovných rozvojových štátov, v súvislosti so zachovaním a riadením zdrojov rybolovu a trvalo udržateľného rozvoja takýchto zdrojov.
   2.   Zmluvné strany uznávajú najmä:

               a)

               citlivosť rozvojových štátov hraničiacich s touto oblasťou, najmä tých najmenej rozvinutých a malých ostrovných rozvojových štátov, ktoré sú závislé od využívania zdrojov rybolovu, vrátane splnenia požiadaviek na výživu ich obyvateľstva alebo jeho častí;

               b)

               potrebu zabránenia nepriaznivých vplyvov na rybolov a zabezpečenia prístupu k rybolovu v podstate pre jednotlivých rybárov a malých živnostníkov rybárov a

               c)

               potrebu zabezpečiť, že opatrenia na zachovanie a riadenie prijaté stretnutím zmluvných strán nevyúsťujú do priameho alebo nepriameho prevodu neprimeranej záťaže opatrenia na zachovanie na rozvojové štáty hraničiace s touto oblasťou, najmä tie najmenej rozvinuté a malé ostrovné rozvojové štáty.

         3.   Spolupráca zmluvných strán podľa ustanovení tejto dohody a prostredníctvom iných subregionálnych alebo regionálnych organizácií zúčastňujúcich sa na riadení živých morských zdrojov by mala obsahovať opatrenia za účelom:

               a)

               zvýšenia schopnosti rozvojových štátov hraničiacich s touto oblasťou, najmä tých najmenej rozvinutých a malých ostrovných rozvojových štátov, zachovať a spravovať zdroje rybolovu a rozvíjať vlastný rybolov pre takéto zdroje a

               b)

               pomoci rozvojovým štátom hraničiacim s touto oblasťou, najmä tým najmenej rozvinutým a malým ostrovným rozvojovým štátom, umožniť im podieľať sa na rybolove, pokiaľ ide o takéto zdroje, vrátane uľahčenia prístupu v súlade s touto dohodou.

         4.   Spolupráca s rozvojovými štátmi hraničiacimi s touto oblasťou, najmä tými najmenej rozvinutými a malými ostrovnými rozvojovými štátmi, na účely uvedené v tomto článku by mali zahŕňať stanovenie finančnej pomoci, pomoci týkajúcej sa rozvoja ľudských zdrojov, technickej pomoci, prenosu technológií a činnostiam zameraným konkrétne na:

               a)

               zlepšené zachovanie a riadenie zdrojov rybolovu a premenlivých zásob vyskytujúcich sa vo vodách pod národnou jurisdikciou v susedstve tejto oblasti, čo môže zahŕňať zber, hlásenie, overenie, výmenu a analýzu údajov o rybolove a súvisiacich informácií;

               b)

               zlepšený zber a riadenie informácií o vplyve činností rybolovu na morské prostredie;

               c)

               vyhodnotenie zásob a vedecký výskum;

               d)

               monitorovanie, kontrolu, dohľad, dodržiavanie a uplatňovanie, vrátane školenia a budovania kapacít na miestnej úrovni, rozvoj a financovanie národných a regionálnych programov pozorovania a prístup k technológii a

               e)

               účasť na stretnutí zmluvných strán a stretnutiach jeho pomocných orgánov a takisto účasť na urovnávaní sporov.

         Článok 14
   Transparentnosť
   1.   Zmluvné strany budú podporovať transparentnosť v rozhodovacích procesoch a ďalšie činnosti vykonávané podľa tejto dohody.
   2.   Pobrežné štáty s vodami pod národnou jurisdikciou v susedstve tejto oblasti, ktoré nie sú zmluvnými stranami tejto dohody, budú oprávnené zúčastňovať sa na stretnutiach zmluvných strán a zasadnutiach pomocných orgánov ako pozorovatelia.
   3.   Nezmluvné strany tejto dohody budú oprávnené zúčastňovať sa ako pozorovatelia na stretnutiach zmluvných strán a zasadnutiach pomocných orgánov.
   4.   Medzivládne organizácie zaoberajúce sa záležitosťami, ktoré sú dôležité na implementáciu tejto dohody, najmä Organizácia pre výživu a poľnohospodárstvo Organizácie Spojených národov, Komisia pre rybolov v juhozápadnom Indickom oceáne a regionálne organizácie pre správu rybolovu s právomocou nad vodami za hranicami teritoriálnych vôd susediacimi s touto oblasťou, budú oprávnené zúčastňovať sa na stretnutiach zmluvných strán a zasadnutiach pomocných orgánov ako pozorovatelia.
   5.   Zástupcom mimovládnych organizácií, zaoberajúcimi sa záležitosťami, ktoré sú dôležité na implementáciu tejto dohody bude poskytnutá možnosť účasti na stretnutiach zmluvných strán a zasadnutiach pomocných orgánov ako pozorovateľov alebo tak, ako určí stretnutie zmluvných strán. Na takúto účasť bude k dispozícii rokovací poriadok stretnutia zmluvných strán a jeho pomocných orgánov. Tento poriadok nebude v tomto ohľade nepotrebne obmedzujúci.
   6.   Pozorovateľom bude poskytnutý včasný prístup k relevantným informáciám podliehajúcim rokovaciemu poriadku, vrátane tých, ktoré sa týkajú požiadaviek na dôvernosť, ktoré môže stretnutie zmluvných strán prijať.
   Článok 15
   Rybárske subjekty
   1.   Po nadobudnutí platnosti tejto dohody akýkoľvek rybársky subjekt, ktorého plavidlá lovia alebo plánujú loviť ryby v zdrojoch rybolovu v tejto oblasti môže, písomným právnym dokumentom doručeným predsedajúcemu stretnutia zmluvných strán, v súlade s takými postupmi, aké môžu byť stanovené stretnutím zmluvných strán, vyjadriť svoj stály záväzok byť viazaný podmienkami tejto dohody. Takýto záväzok nadobudne platnosť tridsať (30) dní od dátumu prijatia tohto právneho dokumentu. Akýkoľvek rybársky subjekt môže stiahnuť takýto záväzok písomným oznámením určeným predsedajúcemu stretnutia zmluvných strán. Oznámenie o stiahnutí nadobudne platnosť deväťdesiat (90) dní od dátumu jeho prijatia predsedajúcim stretnutia zmluvných strán.
   2.   Rybársky subjekt, ktorý vyjadril svoj záväzok byť viazaný podmienkami tejto dohody sa môže zúčastňovať na stretnutí zmluvných strán a jeho pomocných orgánov a podieľať sa na rozhodovaní v súlade s rokovacím poriadkom prijatým stretnutím zmluvných strán. Pre takýto rybársky subjekt sa uplatňujú články 1 až 18 a 20.2 mutatis mutandis.
   Článok 16
   Spolupráca s inými organizáciami
   Zmluvné strany konajúc spoločne podľa tejto dohody budú úzko spolupracovať s inými medzinárodnými rybárskymi a súvisiacimi organizáciami v záležitostiach spoločného záujmu, najmä s Komisiou pre rybolov v juhozápadnom Indickom oceáne a akoukoľvek inou regionálnou organizáciou pre správu rybolovu s právomocou nad vodami za hranicami teritoriálnych vôd susediacimi s touto oblasťou.
   Článok 17
   Nezmluvné strany
   1.   Zmluvné strany prijmú opatrenia v súlade s touto dohodou, dohodou z roku 1995 a medzinárodným právom na zabránenie činností plavidiel plaviacich sa pod vlajkami nezmluvných strán tejto dohody, ktoré podkopávajú účinnosť opatrení na zachovanie a riadenie prijaté stretnutím zmluvných strán alebo dosiahnutie cieľov tejto dohody.
   2.   Zmluvné strany si budú vymieňať informácie o činnostiach rybárskych plavidiel plaviacich sa pod vlajkami nezmluvných strán tejto dohody, ktoré sa podieľajú na rybárskych činnostiach v tejto oblasti.
   3.   Zmluvné strany upriamia pozornosť akejkoľvek nezmluvnej strany tejto dohody na akúkoľvek činnosť vykonávanú jej štátnymi príslušníkmi alebo plavidlami plaviacimi sa pod jej vlajkou, ktoré podľa názoru zmluvnej strany podkopávajú účinnosť opatrení na zachovanie a riadenie prijaté stretnutím zmluvných strán alebo dosiahnutie cieľov tejto dohody.
   4.   Zmluvné strany budú jednotlivo alebo spoločne požadovať od nezmluvných strán tejto dohody, ktorých plavidlá lovia ryby v tejto oblasti, aby plne spolupracovali pri implementácii opatrení na zachovanie a riadenie prijaté stretnutím zmluvných strán s cieľom zabezpečiť, že takéto opatrenia sa uplatňujú na všetky rybárske činnosti v tejto oblasti. Takéto spolupracujúce nezmluvné strany tejto dohody budú užívať výhody z účasti na rybolove, úmerne ich záväzku plniť požiadavky a záznamy o tomto plnení požiadaviek opatrení na zachovanie a riadenie v súvislosti s príslušnými zásobami zdrojov rybolovu.
   Článok 18
   Dobrá viera a zneužitie práva
   Každá zmluvná strana bude v dobrej viere plniť povinnosti prevzaté podľa tejto dohody a bude vykonávať práva priznávané v tejto dohode spôsobom, ktorý by nepredstavoval zneužívanie práva.
   Článok 19
   Vzťah k iným dohodám
   Nič v tejto dohode nebude na úkor práv a povinností štátov podľa dohovoru z roku 1982 alebo dohody z roku 1995.
   Článok 20
   Výklad a urovnanie sporov
   1.   Zmluvné strany vynaložia všetko úsilie na vyriešenie svojich sporov mimosúdnymi prostriedkami. Na požiadanie akejkoľvek zmluvnej strany môže byť spor predložený na záväzné rozhodnutie v súlade s postupmi na urovnanie sporov uvedenými v kapitole II časti XV dohovoru z roku 1982 alebo tam, kde sa spor týka jednej alebo viacerých, alebo premenlivých zásob rýb, postupy stanovené v časti VIII dohody z roku 1995. Príslušná časť dohovoru z roku 1982 a dohody z roku 1995 bude platiť bez ohľadu na to, či sú strany sporu tiež stranami ktoréhokoľvek z týchto právnych dokumentov.
   2.   Ak spor zahŕňa rybársky subjekt, ktorý vyjadril svoj záväzok, že bude viazaný podmienkami tejto dohody a nemôže byť urovnaný mimosúdnymi prostriedkami, tento spor bude na požiadanie ktorejkoľvek strany sporu predložený na konečnú a záväznú arbitráž v súlade s príslušnými predpismi Stáleho arbitrážneho súdu.
   Článok 21
   Zmeny a doplnenia
   1.   Akákoľvek zmluvná strana môže navrhnúť zmenu a doplnenie k dohode poskytnutím textu navrhovanej zmeny a doplnenia uschovateľovi aspoň šesťdesiat (60) dní pred pravidelným stretnutím strán. Depozitár bezodkladne rozpošle kópiu tohto textu všetkým ostatným zmluvným stranám.
   2.   Zmeny a doplnenia k tejto dohode sa budú prijímať so súhlasom všetkých zmluvných strán.
   3.   Zmeny a doplnenia k tejto dohode nadobudnú platnosť deväťdesiat (90) dní potom, ako všetky zmluvné strany, ktoré majú tento štatút v čase schválenia týchto zmien a doplnení uložili svoje právne dokumenty o ratifikácii, prijatí alebo schválení takýchto zmien a doplnení u depozitára.
   Článok 22
   Ratifikácia, prijatie a schválenie podpísania
   1.   Táto dohoda bude otvorená na podpis:

               a)

               štátom a organizáciám regionálnej hospodárskej integrácie zúčastňujúcim sa na medzivládnych konzultáciách o dohode o rybolove v južnom Indickom oceáne a

               b)

               akýmkoľvek ďalším štátom s jurisdikciou nad vodami susediacimi s touto oblasťou a
               zostane otvorená na podpis po dobu dvanástich (12) mesiacov od (dátumu otvorenia na podpis).

         2.   Táto dohoda podlieha ratifikácii, prijatiu alebo schváleniu podpisujúcich strán.
   3.   Právne nástroje ratifikácie, prijatia alebo schválenia budú uložené u depozitára.
   Článok 23
   Pristúpenie
   1.   Táto dohoda bude otvorená na pristúpenie, po jej uzatvorení na podpisovanie, zo strany akéhokoľvek štátu alebo organizácie regionálnej hospodárskej integrácie uvedených v článku 22 ods. 1 a akýmkoľvek iným štátom alebo organizáciou regionálnej hospodárskej integrácie zaujímajúcimi sa o rybolovné činnosti v súvislosti so zdrojmi rybolovu.
   2.   Právne dokumenty o pristúpení budú uložené u depozitára.
   Článok 24
   Nadobudnutie platnosti
   1.   Táto dohoda nadobudne platnosť deväťdesiat (90) dní po dni prijatia u depozitára štvrtého právneho dokumentu o ratifikácii, prijatí alebo schválení, z ktorých aspoň dva boli uložené pobrežnými štátmi hraničiacimi s touto oblasťou.
   2.   Pre každú podpisujúcu stranu, ktorá ratifikuje, prijme alebo schváli túto dohodu po jej nadobudnutí platnosti nadobudne táto dohoda platnosť pre túto podpisujúcu stranu tridsať (30) dní po uložení jej právneho dokumentu o ratifikácii, prijatí alebo schválení.
   3.   Pre každý štát alebo organizáciu regionálnej hospodárskej integrácie, ktorá pristupuje k tejto dohode po jej nadobudnutí platnosti, nadobudne táto dohoda platnosť pre tento štát alebo organizáciu regionálnej hospodárskej integrácie tridsať (30) dní po uložení jej právneho dokumentu o pristúpení.
   Článok 25
   Depozitár
   1.   Generálny riaditeľ Organizácie pre výživu a poľnohospodárstvo Organizácie Spojených národov bude depozitárom tejto dohody a akýchkoľvek zmien a doplnení k nej. Depozitár zašle overené kópie tejto dohody všetkým podpisujúcim stranám a zaregistruje túto dohodu u Generálneho tajomníka Organizácie Spojených národov podľa článku 102 Charty Organizácie Spojených národov.
   2.   Depozitár bude informovať všetky podpisujúce strany tejto dohody o podpisoch a právnych dokumentoch o ratifikácii, pristúpení, prijatí alebo schválení uložených podľa článkov 22 a 23 a o dni nadobudnutia platnosti dohody podľa článku 24.
   Článok 26
   Odstúpenie
   Ktorákoľvek zmluvná strana môže odstúpiť od tejto dohody kedykoľvek po uplynutí dvoch rokov od dňa keď, táto dohoda nadobudla platnosť vzhľadom na túto zmluvnú stranu tak, že predloží písomné oznámenie o takomto odstúpení depozitárovi, ktorý bezodkladne informuje všetky zmluvné strany o takomto odstúpení. Oznámenie o odstúpení nadobudne účinnosť deväťdesiat (90) dní odo dňa jej prijatia depozitárom.
   Článok 27
   Ukončenie
   Táto dohoda sa automaticky ukončí, ak a keď, v dôsledku odstúpení je počet zmluvných strán nižší ako tri.
   Článok 28
   Výhrady
   1.   Ratifikácia, prijatie, alebo schválenie tejto dohody sa môže vykonať s výhradami, ktoré nadobudnú platnosť iba po jednomyseľnom prijatí všetkými zmluvnými stranami tejto dohody. Depozitár bezodkladne oznámi akúkoľvek výhradu všetkým zmluvným stranám. O zmluvných stranách, ktoré neodpovedali do troch (3) mesiacov odo dňa oznámenia, sa bude usudzovať, že prijali túto výhradu. Ak takéto prijatie nenastane, štát alebo organizácia regionálnej hospodárskej integrácie, ktorá vzniesla túto výhradu, sa nestane zmluvnou stranou tejto dohody.
   2.   Nič v odseku 1 nebude brániť štátu alebo organizácii regionálnej hospodárskej integrácie v mene štátu vo vznesení výhrady vzhľadom na členstvo získané prostredníctvom území a okolitých prímorských oblastí, nad ktorými si tento štát uplatňuje svoje práva, vo výkone zvrchovanosti alebo územnej a námornej jurisdikcie.

      NA DÔKAZ TOHO, sme my, podpísaní splnomocnení zástupcovia riadne oprávnení svojimi príslušnými vládami, podpísali túto dohodu.
      V … dňa …, …, v anglickom a francúzskom jazyku, obidva texty sú rovnako autentické.


title: 2006/424/ES: Rozhodnutie Rady z  27. marca 2006  o podpísaní Dohody medzi Európskym spoločenstvom a Rumunskom o určitých aspektoch leteckých dopravných služieb

text:
               22.6.2006

               SK

               Úradný vestník Európskej únie

               L 169/25

         ROZHODNUTIE RADY
   z 27. marca 2006
   o podpísaní Dohody medzi Európskym spoločenstvom a Rumunskom o určitých aspektoch leteckých dopravných služieb
   (2006/424/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 80 ods. 2 v spojení s článkom 300 ods. 2 prvou vetou prvého pododseku,
   so zreteľom na návrh Komisie,
   keďže:

               (1)

               Rada 5. júna 2003 poverila Komisiu, aby začala rokovania s tretími krajinami o nahradení určitých ustanovení v existujúcich bilaterálnych dohodách dohodou so Spoločenstvom.

               (2)

               Komisia v mene Spoločenstva dojednala dohodu s Rumunskom o určitých aspektoch leteckých dopravných služieb (ďalej len „dohoda“) v súlade s mechanizmami a smernicami v prílohe k rozhodnutiu Rady, ktorým sa Komisia poveruje začať rokovania s tretími krajinami o nahradení určitých ustanovení v platných bilaterálnych dohodách dohodou so Spoločenstvom.

               (3)

               S výhradou jej uzavretia k neskoršiemu dátumu by sa dohoda mala podpísať,

         ROZHODLA TAKTO:
   Článok 1
   Týmto sa v mene Spoločenstva schvaľuje podpísanie Dohody medzi Európskym spoločenstvom a Rumunskom o určitých aspektoch leteckých dopravných služieb s výhradou rozhodnutia Rady o uzavretí uvedenej dohody.
   Text dohody je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať dohodu v mene Spoločenstva s výhradou jej uzavretia.

      V Bruseli 27. marca 2006

            Za Radu

            predseda

         H. GORBACH

    ---documentbreak---

               22.6.2006

               SK

               Úradný vestník Európskej únie

               L 169/26

         DOHODA
   medzi Európskym spoločenstvom a Rumunskom o určitých aspektoch leteckých dopravných služieb
   EURÓPSKE SPOLOČENSTVO
   na jednej strane a
   RUMUNSKO
   na strane druhej
   (ďalej len „strany“),
   POZNAMENÁVAJÚC, že medzi niekoľkými členskými štátmi Európskeho spoločenstva a Rumunskom boli uzavreté bilaterálne dohody o leteckých dopravných službách, ktorých súčasťou sú ustanovenia v rozpore s právom Európskeho spoločenstva,
   POZNAMENÁVAJÚC, že Európske spoločenstvo má výlučnú právomoc v niektorých aspektoch, ktoré môžu byť súčasťou bilaterálnych dohôd o leteckých dopravných službách medzi členskými štátmi Európskeho spoločenstva a tretími krajinami,
   POZNAMENÁVAJÚC, že podľa práva Európskeho spoločenstva majú leteckí dopravcovia Spoločenstva usadení v členskom štáte právo na nediskriminačný prístup k letovým trasám medzi členskými štátmi Európskeho spoločenstva a tretími krajinami,
   SO ZRETEĽOM na dohody medzi Európskym spoločenstvom a niektorými tretími krajinami, ktoré umožňujú štátnym príslušníkom týchto tretích krajín získať vlastnícky podiel v spoločnostiach leteckých dopravcov, ktoré sú držiteľmi licencie v súlade s právom Európskeho spoločenstva,
   UZNÁVAJÚC, že ustanovenia bilaterálnych dohôd o leteckých dopravných službách medzi členskými štátmi Európskeho spoločenstva a Rumunskom, ktoré sú v rozpore s právom Európskeho spoločenstva, sa musia s týmto právom zosúladiť, aby sa vytvoril pevný právny základ pre letecké dopravné služby medzi členskými štátmi Európskeho spoločenstva a Rumunskom a zachovala sa kontinuita týchto leteckých dopravných služieb,
   POZNAMENÁVAJÚC, že zámerom Európskeho spoločenstva v rámci týchto rokovaní nie je zvýšiť celkový objem leteckej premávky medzi členskými štátmi Európskeho spoločenstva a Rumunskom ani ovplyvniť rovnováhu medzi leteckými dopravcami Spoločenstva a leteckými dopravcami Rumunska, ani dojednať zmeny a doplnenia ustanovení existujúcich bilaterálnych dohôd o leteckých dopravných službách, ktoré sa týkajú dopravných práv,
   DOHODLI SA TAKTO:
   Článok 1
   Všeobecné ustanovenia
   1.   Na účely tejto dohody „členské štáty“ sú členské štáty Európskeho spoločenstva.
   2.   Na účely tejto dohody „štátny príslušník“ je každá fyzická osoba alebo právnická osoba, ktorá má štátnu príslušnosť daného štátu v súlade s jeho právnymi predpismi.
   3.   Odkazy na štátnych príslušníkov členského štátu, ktorý je stranou danej dohody, vo všetkých dohodách uvedených v prílohe I sa považujú za odkazy na štátnych príslušníkov členských štátov Európskeho spoločenstva.
   4.   Odkazy na leteckých dopravcov alebo letecké spoločnosti členského štátu, ktorý je stranou danej dohody, vo všetkých dohodách uvedených v prílohe I sa považujú za odkazy na leteckých dopravcov alebo letecké spoločnosti určené týmto členským štátom.
   5.   Udeľovanie dopravných práv sa aj naďalej vykonáva prostredníctvom bilaterálnych dohôd a nie je ovplyvnené ustanoveniami tejto dohody.
   Článok 2
   Určenie leteckého dopravcu členským štátom
   1.   Ustanovenia v odsekoch 2 a 3 tohto článku nahrádzajú príslušné ustanovenia v článkoch uvedených v prílohe II písm. a) a b), pokiaľ ide o určenie leteckého dopravcu príslušným členským štátom, jeho oprávnenia a povolenia udelené Rumunskom a zamietnutie, zrušenie, pozastavenie alebo obmedzenie oprávnení alebo povolení leteckého dopravcu.
   2.   Rumunsko po obdržaní určenia leteckého dopravcu členským štátom udelí príslušné oprávnenia a povolenia bez zbytočného procedurálneho odkladu za predpokladu, že:

               i)

               letecký dopravca je usadený podľa Zmluvy o založení Európskeho spoločenstva na území určujúceho členského štátu a vlastní platnú licenciu na vykonávanie leteckej dopravy v súlade s právom Európskeho spoločenstva;

               ii)

               členský štát, ktorý zodpovedá za vydanie osvedčenia leteckého prevádzkovateľa, vykonáva a udržiava účinnú regulačnú kontrolu leteckého dopravcu a príslušný letecký orgán je zreteľne uvedený v určení leteckého dopravcu; a

               iii)

               leteckého dopravcu priamo alebo prostredníctvom väčšinového vlastníckeho podielu vlastnia, naďalej budú vlastniť a stále účinne kontrolovať členské štáty a/alebo štátni príslušníci členských štátov a/alebo iné štáty uvedené v prílohe III a/alebo štátni príslušníci týchto iných štátov.

         3.   Rumunsko môže zamietnuť, zrušiť, pozastaviť alebo obmedziť oprávnenia alebo povolenia leteckého dopravcu určeného členským štátom, ak:

               i)

               letecký dopravca nie je usadený podľa Zmluvy o založení Európskeho spoločenstva na území určujúceho členského štátu alebo nevlastní platnú licenciu na vykonávanie leteckej dopravy v súlade s právom Európskeho spoločenstva;

               ii)

               členský štát, ktorý zodpovedá za vydanie osvedčenia leteckého prevádzkovateľa nevykonáva alebo neudržiava účinnú regulačnú kontrolu leteckého dopravcu alebo príslušný letecký orgán nie je zreteľne uvedený v určení leteckého dopravcu; alebo

               iii)

               leteckého dopravcu priamo alebo prostredníctvom väčšinového vlastníckeho podielu nevlastnia alebo účinne nekontrolujú členské štáty a/alebo štátni príslušníci členských štátov a/alebo iné štáty uvedené v prílohe III a/alebo štátni príslušníci týchto iných štátov.

         Rumunsko pri uplatňovaní svojho práva na základe tohto odseku nediskriminuje leteckých dopravcov Spoločenstva na základe štátnej príslušnosti.
   Článok 3
   Práva súvisiace s regulačnou kontrolou
   1.   Ustanovenia v odseku 2 tohto článku dopĺňajú články uvedené v prílohe II písm. c).
   2.   Ak členský štát určil leteckého dopravcu, ktorého regulačnú kontrolu vykonáva a udržiava iný členský štát, potom sa práva Rumunska podľa bezpečnostných ustanovení dohody medzi členským štátom, ktorý určil leteckého dopravcu, a Rumunskom rovnako vzťahujú na prijímanie, vykonávanie alebo dodržiavanie bezpečnostných noriem týmto iným členským štátom, ako aj na prevádzkové oprávnenie tohto leteckého dopravcu.
   Článok 4
   Zdaňovanie leteckých pohonných hmôt
   1.   Ustanovenia v odseku 2 tohto článku dopĺňajú príslušné ustanovenia v článkoch uvedených v prílohe II písm. d).
   2.   Bez ohľadu na akékoľvek iné ustanovenia, ktoré sú v rozpore s týmto ustanovením, žiadne ustanovenie dohôd uvedených v prílohe II písm. d) nebráni členskému štátu vyrubiť na nediskriminačnom základe dane, odvody, clá alebo iné poplatky na pohonné hmoty dodávané na jeho území na použitie v lietadle určeného leteckého dopravcu Rumunska, ktoré premáva medzi miestom na území členského štátu a iným miestom na území tohto štátu alebo na území iného členského štátu.
   3.   Bez ohľadu na akékoľvek iné ustanovenia, ktoré sú v rozpore s týmto ustanovením, žiadne ustanovenie dohôd uvedených v prílohe 2 písm. d) nebráni Rumunsku vyrubiť na základe reciprocity a bez diskriminácie dane, odvody, clá, poplatky za pohonné hmoty dodávané na jeho území na použitie v lietadle určeného leteckého dopravcu členského štátu, ktoré premáva medzi miestami na území Rumunska.
   Článok 5
   Tarify za prepravu v rámci Európskeho spoločenstva
   1.   Ustanovenia odseku 2 tohto článku dopĺňajú články uvedené v prílohe II písm. e).
   2.   Tarify, ktoré uplatňujú leteckí dopravcovia určení Rumunskom podľa dohody uvedenej v prílohe I, ktorá obsahuje ustanovenie uvedené v prílohe II písm. e), za prepravu uskutočnenú len v rámci Európskeho spoločenstva, podliehajú právu Európskeho spoločenstva.
   Článok 6
   Prílohy k dohode
   Prílohy k tejto dohode tvoria jej neoddeliteľnú súčasť.
   Článok 7
   Revízia alebo zmena a doplnenie
   Strany môžu túto dohodu kedykoľvek po vzájomnej dohode revidovať alebo zmeniť a doplniť. Zmeny a doplnenia nadobudnú platnosť v súlade s článkom 8.
   Článok 8
   Nadobudnutie platnosti
   1.   Táto dohoda nadobúda platnosť dňom, keď si strany vzájomne písomne oznámia, že ich príslušné vnútorné postupy, ktoré sú potrebné k nadobudnutiu platnosti dohody, sú ukončené.
   2.   Dohody a iné dojednania medzi členskými štátmi a Rumunskom, ktoré ku dňu podpísania tejto dohody ešte nenadobudli platnosť a predbežne sa nevykonávajú, sú uvedené v prílohe I písm. b). Táto dohoda sa vzťahuje na všetky takéto dohody a dojednania po nadobudnutí ich platnosti alebo začatí ich predbežného vykonávania.
   Článok 9
   Ukončenie platnosti dohody
   1.   Ak by sa ukončila platnosť niektorej z dohôd uvedených v prílohe I, ukončí sa zároveň platnosť všetkých ustanovení tejto dohody, ktoré sa týkajú príslušnej dohody uvedenej v prílohe I.
   2.   Ak by sa ukončila platnosť všetkých dohôd uvedených v prílohe I, ukončí sa zároveň platnosť tejto dohody.

      NA DÔKAZ TOHO podpísaní splnomocnení zástupcovia podpísali túto dohodu.
      V Salzburgu v dvoch vyhotoveniach dňa piateho mája dvetisícšesť v anglickom, českom, dánskom, estónskom, fínskom, francúzskom, gréckom, holandskom, litovskom, lotyšskom, maďarskom, maltskom, nemeckom, poľskom, portugalskom, slovenskom, slovinskom, španielskom, švédskom, talianskom a rumunskom jazyku.

         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen
         Pentru Comunitatea Europeană

         Por Rumanía
         Za Rumunsko
         For Rumænien
         Für Rumänien
         Rumeenia nimel
         Για τη Ρουμανία
         For Romania
         Pour la Roumanie
         Per la Romania
         Rumānijas vārdā
         Rumunijos vardu
         Románia részéről
         Għar-Rumanija
         Voor Roemenië
         W imieniu Rumunii
         Pela Roménia
         Za Rumunsko
         Za Romunijo
         Romanian puolesta
         För Rumänien
         Pentru România

   PRÍLOHA I
   Zoznam dohôd uvedených v článku I tejto dohody

               a)

               Dohody o leteckých dopravných službách medzi Rumunskom a členskými štátmi Európskeho spoločenstva, ktoré ku dňu podpisu tejto dohody boli uzavreté, podpísané a/alebo sa predbežne vykonávajú:

                           —

                           Dohoda medzi spolkovou vládou Rakúska a vládou Rumunskej socialistickej republiky o leteckej doprave, podpísaná 14. júla 1975 v Bukurešti (ďalej len „dohoda medzi Rumunskom a Rakúskom“);
                           zmenená výmenou nót z 27. júna 1985;
                           naposledy zmenená výmenou nót zo 17. novembra 1994,

                           —

                           Dohoda medzi Belgickým kráľovstvom a Rumunskou ľudovou republikou o leteckej doprave, podpísaná 4. decembra 1956 v Bukurešti (ďalej len „dohoda medzi Rumunskom a Belgickom“);
                           naposledy doplnená výmenou nót zo 4. decembra 1956,

                           —

                           Dohoda medzi vládou Cyperskej republiky a vládou Rumunskej socialistickej republiky o leteckej doprave, podpísaná 13. decembra 1973 v Nikózii (ďalej len „dohoda medzi Rumunskom a Cyprom“),

                           —

                           Dohoda medzi vládou Československej socialistickej republiky a vládou Rumunskej socialistickej republiky o civilnej leteckej doprave, podpísaná 13. marca 1970 v Prahe, v súvislosti s ktorou Česká republika prehlásila, že sa bude riadiť jej ustanoveniami (ďalej len „dohoda medzi Rumunskom a Českou republikou“),

                           —

                           Dohoda medzi vládou Dánskeho kráľovstva a vládou Rumunska o leteckých dopravných službách, podpísaná 26. októbra 1998 v Osle (ďalej len „dohoda medzi Rumunskom a Dánskom“),

                           —

                           Dohoda medzi vládou Fínskej republiky a vládou Rumunskej socialistickej republiky o leteckých dopravných službách medzi ich územiami a mimo nich, podpísaná 30. júna 1971 v Helsinkách (ďalej len „dohoda medzi Rumunskom a Fínskom“);
                           doplnená Memorandom o porozumení, podpísanom 7. júla 1993 v Helsinkách;
                           zmenená výmenou nót z 30. januára 1996 a 7. júna 1996,

                           —

                           Dohoda medzi vládou Francúzskej republiky a vládou Rumunskej ľudovej republiky o leteckej doprave, podpísaná 18. mája 1962 v Bukurešti, doplnená protokolom, podpísaným 23. februára 1962 v Paríži (ďalej len „dohoda medzi Rumunskom a Francúzskom“);
                           naposledy zmenená schválenou zápisnicou, podpísanou 27. októbra 1999 v Bukurešti,

                           —

                           Dohoda medzi vládou Gréckeho kráľovstva a vládou Rumunskej ľudovej republiky o pravidelnej komerčnej leteckej doprave, podpísaná 2. mája 1960 v Aténach (ďalej len „dohoda medzi Rumunskom a Gréckom“);
                           naposledy zmenená výmenou nót, podpísaných 2. septembra 1966 v Aténach,

                           —

                           Dohoda medzi vládou Maďarskej republiky a vládou Rumunska o leteckých dopravných službách, podpísaná 12. septembra 1995 v Bukurešti (ďalej len „dohoda medzi Rumunskom a Maďarskom“),

                           —

                           Dohoda medzi vládou Talianskej republiky a vládou Rumunskej socialistickej republiky o civilnej leteckej doprave, podpísaná 19. decembra 1975 v Ríme (ďalej len „dohoda medzi Rumunskom a Talianskom“);
                           naposledy zmenená výmenou nót z 9. júla 1996 a 28. augusta 1996,

                           —

                           Dohoda medzi vládou Luxemburského veľkovojvodstva a vládou Rumunskej socialistickej republiky o civilnej leteckej doprave, podpísaná 27. októbra 1972 v Luxemburgu (ďalej len „dohoda medzi Rumunskom a Luxemburskom“),

                           —

                           Dohoda medzi vládou Malty a vládou Rumunska o civilných leteckých dopravných službách, podpísaná 22. novembra 1990 vo Vallette (ďalej len „dohoda medzi Rumunskom a Maltou“),

                           —

                           Dohoda medzi vládou Holandského kráľovstva a vládou Rumunskej ľudovej republiky o civilnej leteckej doprave, podpísaná 27. augusta 1957 v Haagu (ďalej len „dohoda medzi Rumunskom a Holandskom“);
                           naposledy doplnená protokolom, podpísaným 8. júna 1982 v Haagu,

                           —

                           Dohoda medzi vládou Poľskej republiky a vládou Rumunska o civilnej leteckej doprave, podpísaná 19. mája 1999 vo Varšave (ďalej len „dohoda medzi Rumunskom a Poľskom“),

                           —

                           Dohoda medzi vládou Portugalska a vládou Rumunskej socialistickej republiky o civilnej leteckej doprave, podpísaná 8. februára 1975 v Lisabone (ďalej len „dohoda medzi Rumunskom a Portugalskom“),

                           —

                           Dohoda medzi vládou Slovenskej republiky a vládou Rumunska o leteckých dopravných službách, podpísaná 6. júna 2000 v Bratislave (ďalej len „dohoda medzi Rumunskom a Slovenskom“),

                           —

                           Dohoda medzi vládou Španielska a vládou Rumunskej socialistickej republiky o leteckej doprave, podpísaná 10. januára 1980 v Madride (ďalej len „dohoda medzi Rumunskom a Španielskom“);
                           naposledy zmenená Memorandom o porozumení, podpísanom 8. marca 1995 v Madride;
                           naposledy zmenená schválenou zápisnicou, podpísanou 4. októbra 1995 v Bukurešti,

                           —

                           Dohoda medzi vládou Švédskeho kráľovstva a Rumunskom o leteckých dopravných službách, podpísaná 26. októbra 1998 v Osle (ďalej len „dohoda medzi Rumunskom a Švédskom“),

                           —

                           Dohoda medzi vládou Spojeného kráľovstva Veľkej Británie a Severného Írska a vládou Rumunska o leteckých dopravných službách, podpísaná 28. marca 1995 v Londýne (ďalej len „dohoda medzi Rumunskom a Spojeným kráľovstvom“).

               b)

               Dohody o leteckých službách a iné dojednania parafované alebo podpísané medzi Rumunskom a členskými štátmi Európskeho spoločenstva, ktoré ku dňu podpísania tejto dohody ešte nenadobudli platnosť a predbežne sa nevykonávajú:

                           —

                           Dohoda medzi vládou Spolkovej republiky Nemecko a vládou Rumunska o leteckej doprave, podpísaná 16. decembra 1994 v Bukurešti (ďalej len „dohoda medzi Rumunskom a Nemeckom“);
                           zmenená a doplnená Memorandom o porozumení, podpísaným 8. februára 1996 v Bukurešti;
                           doplnená Memorandom o porozumení, podpísaným 2. decembra 1997 v Bukurešti;
                           doplnená nótami z 5. mája 1998 a 24. augusta 1998;
                           naposledy zmenená nótami z 28. mája 2001 a 15. októbra 2001,

                           —

                           Dohoda medzi vládou Írska a vládou Rumunska o leteckých dopravných službách, parafovaná 1. novembra 1995 v Dubline (ďalej len „dohoda medzi Rumunskom a Írskom“).

         PRÍLOHA II
   Zoznam článkov v dohodách uvedených v prílohe I, na ktoré odkazujú články 2 až 5 tejto dohody

               a)

               Určenie leteckého dopravcu členským štátom:

                           —

                           článok 3 dohody medzi Rumunskom a Rakúskom,

                           —

                           článok 2 dohody medzi Rumunskom a Belgickom,

                           —

                           článok 3 dohody medzi Rumunskom a Cyprom,

                           —

                           článok 3 dohody medzi Rumunskom a Českou republikou,

                           —

                           článok 3 dohody medzi Rumunskom a Dánskom,

                           —

                           článok 3 dohody medzi Rumunskom a Fínskom,

                           —

                           článok 3 dohody medzi Rumunskom a Francúzskom,

                           —

                           článok 3 dohody medzi Rumunskom a Nemeckom,

                           —

                           článok 3 dohody medzi Rumunskom a Gréckom,

                           —

                           článok 3 dohody medzi Rumunskom a Maďarskom,

                           —

                           článok 3 dohody medzi Rumunskom a Írskom,

                           —

                           článok 3 dohody medzi Rumunskom a Talianskom,

                           —

                           článok 3 dohody medzi Rumunskom a Luxemburskom,

                           —

                           článok 3 dohody medzi Rumunskom a Maltou,

                           —

                           článok 2 dohody medzi Rumunskom a Holandskom,

                           —

                           článok 3 dohody medzi Rumunskom a Poľskom,

                           —

                           článok 3 dohody medzi Rumunskom a Portugalskom,

                           —

                           článok 3 dohody medzi Rumunskom a Slovenskom,

                           —

                           článok 3 dohody medzi Rumunskom a Španielskom,

                           —

                           článok 3 dohody medzi Rumunskom a Švédskom,

                           —

                           článok 4 dohody medzi Rumunskom a Spojeným kráľovstvom.

               b)

               Zamietnutie, zrušenie, pozastavenie alebo obmedzenie oprávnení alebo povolení:

                           —

                           článok 4 dohody medzi Rumunskom a Rakúskom,

                           —

                           článok 2 dohody medzi Rumunskom a Belgickom,

                           —

                           článok 6 dohody medzi Rumunskom a Cyprom,

                           —

                           článok 4 dohody medzi Rumunskom a Českou republikou,

                           —

                           článok 4 dohody medzi Rumunskom a Dánskom,

                           —

                           články 3 a 4 dohody medzi Rumunskom a Fínskom,

                           —

                           článok 3 dohody medzi Rumunskom a Francúzskom,

                           —

                           článok 4 dohody medzi Rumunskom a Nemeckom,

                           —

                           článok 4 dohody medzi Rumunskom a Gréckom,

                           —

                           článok 4 dohody medzi Rumunskom a Maďarskom,

                           —

                           článok 4 dohody medzi Rumunskom a Írskom,

                           —

                           článok 4 dohody medzi Rumunskom a Talianskom,

                           —

                           článok 4 dohody medzi Rumunskom a Luxemburskom,

                           —

                           článok 4 dohody medzi Rumunskom a Maltou,

                           —

                           článok 3 dohody medzi Rumunskom a Holandskom,

                           —

                           článok 4 dohody medzi Rumunskom a Poľskom,

                           —

                           články 3 a 4 dohody medzi Rumunskom a Portugalskom,

                           —

                           článok 4 dohody medzi Rumunskom a Slovenskom,

                           —

                           článok 4 dohody medzi Rumunskom a Španielskom,

                           —

                           článok 4 dohody medzi Rumunskom a Švédskom,

                           —

                           článok 5 dohody medzi Rumunskom a Spojeným kráľovstvom.

               c)

               Regulačná kontrola:

                           —

                           článok 12 dohody medzi Rumunskom a Nemeckom,

                           —

                           článok 16 dohody medzi Rumunskom a Poľskom,

                           —

                           článok 19 dohody medzi Rumunskom a Slovenskom.

               d)

               Zdaňovanie leteckých pohonných hmôt:

                           —

                           článok 8 dohody medzi Rumunskom a Rakúskom,

                           —

                           článok 5 dohody medzi Rumunskom a Belgickom,

                           —

                           článok 7 dohody medzi Rumunskom a Cyprom,

                           —

                           článok 6 dohody medzi Rumunskom a Českou republikou,

                           —

                           článok 6 dohody medzi Rumunskom a Dánskom,

                           —

                           článok 5 dohody medzi Rumunskom a Fínskom,

                           —

                           článok 9 dohody medzi Rumunskom a Francúzskom,

                           —

                           článok 6 dohody medzi Rumunskom a Nemeckom,

                           —

                           článok 8 dohody medzi Rumunskom a Gréckom,

                           —

                           článok 9 dohody medzi Rumunskom a Maďarskom,

                           —

                           článok 14 dohody medzi Rumunskom a Írskom,

                           —

                           článok 8 dohody medzi Rumunskom a Talianskom,

                           —

                           článok 8 dohody medzi Rumunskom a Luxemburskom,

                           —

                           článok 10 dohody medzi Rumunskom a Maltou,

                           —

                           článok 6 dohody medzi Rumunskom a Holandskom,

                           —

                           článok 10 dohody medzi Rumunskom a Poľskom,

                           —

                           článok 8 dohody medzi Rumunskom a Portugalskom,

                           —

                           článok 9 dohody medzi Rumunskom a Slovenskom,

                           —

                           článok 5 dohody medzi Rumunskom a Španielskom,

                           —

                           článok 6 dohody medzi Rumunskom a Švédskom,

                           —

                           článok 8 dohody medzi Rumunskom a Spojeným kráľovstvom.

               e)

               Tarify za prepravu v rámci Európskeho spoločenstva:

                           —

                           článok 7 dohody medzi Rumunskom a Rakúskom,

                           —

                           článok 6 dohody medzi Rumunskom a Belgickom,

                           —

                           článok 12 dohody medzi Rumunskom a Cyprom,

                           —

                           článok 10 dohody medzi Rumunskom a Českou republikou,

                           —

                           článok 11 dohody medzi Rumunskom a Dánskom,

                           —

                           článok 8 dohody medzi Rumunskom a Fínskom,

                           —

                           článok 12 dohody medzi Rumunskom a Francúzskom,

                           —

                           článok 10 dohody medzi Rumunskom a Nemeckom,

                           —

                           článok 6 dohody medzi Rumunskom a Gréckom,

                           —

                           článok 8 dohody medzi Rumunskom a Maďarskom,

                           —

                           článok 8 dohody medzi Rumunskom a Írskom,

                           —

                           článok 7 dohody medzi Rumunskom a Talianskom,

                           —

                           článok 7 dohody medzi Rumunskom a Luxemburskom,

                           —

                           článok 15 dohody medzi Rumunskom a Maltou,

                           —

                           článok 10 dohody medzi Rumunskom a Holandskom,

                           —

                           článok 5 dohody medzi Rumunskom a Poľskom,

                           —

                           článok 7 dohody medzi Rumunskom a Portugalskom,

                           —

                           článok 8 dohody medzi Rumunskom a Slovenskom,

                           —

                           článok 14 dohody medzi Rumunskom a Španielskom,

                           —

                           článok 11 dohody medzi Rumunskom a Švédskom,

                           —

                           článok 7 dohody medzi Rumunskom a Spojeným kráľovstvom.

         PRÍLOHA III
   Zoznam iných štátov uvedených v článku 2 tejto dohody

               a)

               Islandská republika (podľa Dohody o Európskom hospodárskom priestore),

               b)

               Lichtenštajnské kniežatstvo (podľa Dohody o Európskom hospodárskom priestore),

               c)

               Nórske kráľovstvo (podľa Dohody o Európskom hospodárskom priestore),

               d)

               Švajčiarska konfederácia (podľa Dohody medzi Európskym spoločenstvom a Švajčiarskou konfederáciou o leteckej doprave).


title: Rozhodnutie výkonného výboru z 20. decembra 1995 o urýchlenej výmene štatistických a špecifických údajov medzi schengenskými štátmi o možných zlyhaniach na vonkajších hraniciach (SCH/Com-ex (95) 21)

text:
Dôležité právne oznámenie

|

41995D0021

Úradný vestník L 239 , 22/09/2000 S. 0176 - 0179

		Rozhodnutie výkonného výboruz 20. decembra 1995o urýchlenej výmene štatistických a špecifických údajov medzi schengenskými štátmi o možných zlyhaniach na vonkajších hraniciach(SCH/Com-ex (95) 21)VÝKONNÝ VÝBOR,so zreteľom na článok 132 Dohovoru, ktorým sa vykonáva Schengenská dohoda,so zreteľom na články 7 a 131 uvedeného dohovoru,ROZHODOL TAKTO:Schengenské štáty si čo najrýchlejšie vymenia štatistické a špecifické údaje odhaľujúce akékoľvek možné zlyhania na vonkajších hraniciach.Schengenské štáty oznámia predsedajúcej krajine prostredníctvom generálneho sekretariátu akékoľvek špecifické údaje, ktoré by mohli mať.Podskupina pre hranice preskúma tieto údaje na každom zasadnutí a predloží praktické riešenia.V Ostende 20. decembra 1995J. Vande Lanottepredseda--------------------------------------------------SCH/I-Front (95) 45 rev. 2 corr.OZNÁMENIE CENTRÁLNEJ SKUPINEAko vyplýva z mandátu, ktorý udelil výkonný výbor centrálnej skupine 24. októbra 1995, bolo Podskupine pre hranice uložené preskúmať problémy zistené v súvislosti s kontrolami na vonkajších hraniciach.Za týmto účelom bol, na základe práce CIREFI pri vykonávaní článku 7 Schengenského dohovoru a kvôli priradeniu vecného obsahu ustanoveniam bodu 4.1 spoločnej príručky, vypracovaný štatistický nástroj.Každý štát sa zaväzuje predložiť schengenskému sekretariátu štatistické informácie, ktoré umožňujú lepšie monitorovanie a informácie o javoch migrácie vo forme priložených tabuliek do tridsiatich dní od ich zhromaždenia.Schengenský sekretariát dostal pokyn predložiť okamžite tieto informácie všetkým schengenským štátom.Schengenský sekretariát v spojení s FMAD (vyslaní úradníci) usporiada informácie. FMAD môže v mene predsedajúcej krajiny vykonať počiatočnú analýzu problémov, ktoré sa môžu objaviť pri skúmaní takýchto informácií. Každý členský štát si tiež ponecháva právo formulovať otázky, o ktorých si myslí, že by mali byť preskúmané.Súčasne s predložením štatistických informácií musí každý členský štát oznámiť informácie o súčasných ťažkostiach pri vykonávaní kontrol na vonkajších hraniciach; tieto informácie môžu byť tiež analyzované v súlade s opatreniami uvedenými v predchádzajúcom odseku.Za týmto účelom vnútroštátne orgány schengenských štátov, ktoré konajú prostredníctvom svojich ministerstiev zodpovedných za kontroly na vonkajších hraniciach a prostredníctvom styčných úradníkov – pokiaľ dvojstranné dohody o dočasnom vyslaní úradníkov umožňujú takéto povinnosti – majú zhromaždiť všetky informácie o špecifických problémoch vznikajúcich na vonkajších hraniciach, ktoré by naznačovali nefunkčnosť na úrovni hraničnej kontroly. Vnútroštátne orgány majú zhrnúť a analyzovať tieto informácie a informovať predsedajúcu krajinu prostredníctvom sekretariátu.Každé zasadanie Podskupiny pre hranice musí venovať bod svojho programu akýmkoľvek pripomienkam k týmto štatistikám a týmto problémom.+++++ TIFF ++++++++++ TIFF +++++--------------------------------------------------


title: 2006/447/ES: Rozhodnutie Komisie z  31. mája 2006 , ktorým sa mení a dopĺňa rozhodnutie 2005/436/ES, pokiaľ ide o finančný príspevok Spoločenstva do trustového fondu 911100MTF/INT/003/EHS (TFEU 970089129)  [oznámené pod číslom K(2006) 2076]

text:
               30.6.2006

               SK

               Úradný vestník Európskej únie

               L 176/105

         ROZHODNUTIE KOMISIE
   z 31. mája 2006,
   ktorým sa mení a dopĺňa rozhodnutie 2005/436/ES, pokiaľ ide o finančný príspevok Spoločenstva do trustového fondu 911100MTF/INT/003/EHS (TFEU 970089129)
   [oznámené pod číslom K(2006) 2076]
   (2006/447/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), a najmä na jeho články 12 a 13,
   keďže:

               (1)

               Rozhodnutím Komisie 2005/436/ES z 13. júna 2005 o spolupráci Spoločenstva s Organizáciou pre výživu a poľnohospodárstvo so zvláštnym zreteľom na činnosti, ktoré vykonáva Európska komisia na kontrolu krívačky a slintačky (2) finančný záväzok Spoločenstva voči trustovému fondu 911100MTF/INT/003/EHS (TFEU 970089129), ďalej len „trustový fond“, bol stanovený v maximálnej výške 4 500 000 eur na obdobie štyroch rokov.

               (2)

               V súlade s rozhodnutím 2005/436/ES Komisia Európskych spoločenstiev s Organizáciou pre výživu a poľnohospodárstvo OSN uzavrela 1. septembra 2005 vykonávaciu dohodu o používaní a činnosti tohto trustového fondu.

               (3)

               Na základe výskytu nových vírusových topotypov a vírusových kmeňov a regionálneho zhoršenia kontrolných opatrení zhoršených súčasným výskytom vtáčej chrípky Komisia v úzkej spolupráci s Európskou komisiou na kontrolu krívačky a slintačky (EUFMD) a s použitím prostriedkov trustového fondu musí pripraviť opatrenia na kontrolu chorôb, vrátane kampaní núdzového očkovania v susedných krajinách.

               (4)

               Príspevok Spoločenstva do trustového fondu by sa preto mal zvýšiť o 3 500 000 eur, zo 4 500 000 eur na 8 000 000 eur na obdobie štyroch rokov.

               (5)

               Malo by sa urobiť ustanovenie s cieľom prijať zmeny a doplnenia vykonávacej dohody, ktoré sú potrebné v zmysle zohľadnenia zmeny tejto sumy.

               (6)

               Je potrebné, aby toto rozhodnutie malo spätnú účinnosť od 1. januára 2005, čím sa Spoločenstvu umožní splniť záväzky na obdobie štyroch rokov od uvedeného dátumu.

               (7)

               Rozhodnutie 2005/436/ES by sa preto malo zodpovedajúcim spôsobom zmeniť a doplniť.

               (8)

               Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,

         ROZHODLA TAKTO:
   Jediný článok
   Rozhodnutie 2005/436/ES sa mení a dopĺňa takto:

               1.

               V článku 1 sa odsek 2 nahrádza takto:
               „2.   Od 1. januára 2005 predstavuje stanovená maximálna výška finančného príspevku Spoločenstva do fondu uvedeného v odseku 1 sumu 8 000 000 eur na obdobie štyroch rokov.“

               2.

               Do článku 2 ods. 1 sa vkladá druhý pododsek:
               „Každú zmenu a doplnenie vykonávacej dohody, ktoré sú potrebné s cieľom zohľadniť zmenu výšky stanovenej v článku 1 ods. 2, dohodne Komisia Európskych spoločenstiev s Organizáciou pre výživu a poľnohospodárstvo OSN.“

      V Bruseli 31. mája 2006

            Za Komisiu

         Markos KYPRIANOU

            člen Komisie

      (1)  Ú. v. ES L 224, 18.8.1990, s. 19. Rozhodnutie naposledy zmenené a doplnené rozhodnutím 2006/53/ES (Ú. v. EÚ L 29, 2.2.2006, s. 37).

      (2)  Ú. v. EÚ L 151, 14.6.2005, s. 26.


title: 2004/672/ES: Rozhodnutie Rady zo 14. júna 2004, ktorým sú vymenovaní jeden fínsky člen a jeden náhradný fínsky člen Výboru regiónov

text:
               5.10.2004

               SK

               Úradný vestník Európskej únie

               L 307/6

      ROZHODNUTIE RADY

   zo 14. júna 2004,
   ktorým sú vymenovaní jeden fínsky člen a jeden náhradný fínsky člen Výboru regiónov
   (2004/672/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, najmä na jej článok 263,
   so zreteľom na návrh fínskej vlády,
   keďže:

               (1)

               Rada prijala dňa 22. januára 2002 rozhodnutie (1), ktorým sa vymenovávajú členovia a náhradní členovia Výboru regiónov.

               (2)

               Uvoľnilo sa jedno miesto člena Výboru regiónov v dôsledku odstúpenia p. Markku KAUPPINENA, ktoré bolo oznámené Rade 10. mája 2004, a jedno miesto náhradného člena v dôsledku navrhnutia p. Ossi MARTIKAINENA za člena,

         ROZHODLA TAKTO:
   Jediný článok
   Za členov Výboru regiónov sú menovaní:

               a)

               ako člen:

                           p. Ossi MARTIKAINEN,
                           Lapinlahden kunnanvaltuuston puheenjohtaja
                           nahradzujúc p. KAUPPINENA

               b)

               ako náhradný člen:

                           p. Auli HYVÄRINEN
                           Keminmaan kunnanvaltuuston ja kunnanhallituksen jäsen
                           nahradzujúc p. Ossi MARTIKAINENA

         na zvyšok funkčného obdobia, ktoré trvá do 25. januára 2006.

      V Luxemburgu 14. júna 2004

            Za Radu

            predseda

         B. COWEN

      (1)  Ú. v. ES L 24, 26.1.2002, s. 38.


title: 2010/106/CFSP: Rozhodnutie Rady 2010/106/SZBP z  22. februára 2010 , ktorým sa predlžuje mandát osobitného zástupcu Európskej únie pre krízu v Gruzínsku

text:
               23.2.2010

               SK

               Úradný vestník Európskej únie

               L 46/5

         ROZHODNUTIE RADY 2010/106/SZBP
   z 22. februára 2010,
   ktorým sa predlžuje mandát osobitného zástupcu Európskej únie pre krízu v Gruzínsku
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 28, článok 31 ods. 2 a článok 33,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 25. septembra 2008 prijala jednotnú akciu 2008/760/SZBP (1), ktorou sa Pierre MOREL vymenúva za osobitného zástupcu Európskej únie (OZEÚ) pre krízu v Gruzínsku na obdobie do 28. februára 2009.

               (2)

               Rada 16. februára 2009 prijala jednotnú akciu 2009/131/SZBP (2), ktorou sa predlžuje mandát OZEÚ do 31. augusta 2009. Táto jednotná akcia sa zmenila a doplnila jednotnou akciou 2009/571/SZBP (3), ktorou sa mandát OZEÚ predĺžil do 28. februára 2010.

               (3)

               Mandát OZEÚ by sa mal predĺžiť do 31. augusta 2010. Môže sa však ukončiť skôr, ak o tom rozhodne Rada na odporúčanie vysokého predstaviteľa Únie pre zahraničné veci a bezpečnostnú politiku (VP) po nadobudnutí účinnosti rozhodnutia o vytvorení Európskej služby pre vonkajšiu činnosť.

               (4)

               OZEÚ bude svoj mandát vykonávať v situácii, ktorá sa môže zhoršiť a mohla by poškodiť ciele spoločnej zahraničnej a bezpečnostnej politiky tak uvedené v článku 21 zmluvy,

         PRIJALA TOTO ROZHODNUTIE:
   Článok 1
   Osobitný zástupca Európskej únie
   Mandát Pierra MORELA ako osobitného zástupcu Európskej únie (OZEÚ) pre krízu v Gruzínsku sa týmto predlžuje do 31. augusta 2010. Môže sa však ukončiť skôr, ak o tom rozhodne Rada na odporúčanie VP po nadobudnutí účinnosti rozhodnutia o vytvorení Európskej služby pre vonkajšiu činnosť.
   Článok 2
   Ciele
   Mandát OZEÚ pre krízu v Gruzínsku vychádza z cieľov ustanovených v záveroch z mimoriadneho zasadnutia Európskej rady, ktoré sa uskutočnilo 1. septembra 2008 v Bruseli, a v záveroch Rady o Gruzínsku z 15. septembra 2008.
   OZEÚ zlepšuje účinnosť a viditeľnosť Európskej únie (EÚ) tým, že pomáha pri riešení konfliktu v Gruzínsku.
   Článok 3
   Mandát
   Na účely dosiahnutie politických cieľov vykonáva OZEÚ tento mandát:

               a)

               na jednej strane pomáha pri príprave medzinárodných rozhovorov, ktoré sa majú uskutočniť podľa bodu 6 plánu na urovnanie konfliktu z 12. augusta 2008 a ktoré sa budú týkať najmä:

                           —

                           spôsobov nastolenia bezpečnosti a stability v regióne,

                           —

                           otázky utečencov a vysídlených osôb na základe medzinárodne uznávaných zásad,

                           —

                           všetkých ostatných otázok, na ktorých sa dohodnú zúčastnené strany,

                     a na druhej strane napomáha k vymedzeniu pozície Únie a jej zastúpenia na týchto rokovaniach;

               b)

               napomáha vykonávanie dohody uzavretej 8. septembra 2008 v Moskve a Tbilisi, a to v úzkej koordinácii s Organizáciou Spojených národov a Organizáciou pre bezpečnosť a spoluprácu v Európe (OBSE),

         v rámci uvedených činností prispieva k vykonávaniu politiky Únie v oblasti ľudských práv a usmernení v tejto oblasti, najmä pokiaľ ide o deti a ženy.
   Článok 4
   Vykonávanie mandátu
   1.   OZEÚ je zodpovedný za vykonávanie svojho mandátu, pričom podlieha právomoci VP.
   2.   Politický a bezpečnostný výbor (PBV) udržiava s OZEÚ nadštandardné vzťahy a je jeho hlavným kontaktným bodom s Radou. PBV poskytuje OZEÚ v rámci jeho mandátu strategické usmernenie a politické vedenie bez toho, aby boli dotknuté právomoci VP.
   Článok 5
   Financovanie
   1.   Referenčná suma určená na úhradu výdavkov spojených s mandátom OZEÚ v období od 1. marca 2010 do 31. augusta 2010 je 502 000 EUR.
   2.   Výdavky financované zo sumy ustanovenej v odseku 1 sú oprávnené od 1. marca 2010. Hospodári sa s nimi v súlade s postupmi a pravidlami, ktoré sa vzťahujú na všeobecný rozpočet Únie.
   3.   Hospodárenie s výdavkami je predmetom zmluvy medzi OZEÚ a Komisiou. OZEÚ zodpovedá Komisii za všetky výdavky.
   Článok 6
   Vytvorenie a zloženie tímu
   1.   OZEÚ v rámci svojho mandátu a zodpovedajúcich dostupných finančných prostriedkov zodpovedá za vytvorenie svojho tímu. Tím má odborné znalosti o osobitných politických otázkach vyplývajúcich z mandátu. OZEÚ bezodkladne informuje Radu a Komisiu o zložení svojho tímu.
   2.   Členské štáty a inštitúcie Únie môžu navrhnúť vyslanie personálu na prácu pre OZEÚ. Plat personálu, ktorý členský štát alebo inštitúcia Únie vyšle k OZEÚ, zabezpečí dotknutý členský štát alebo inštitúcia Únie. Experti, ktorých vyšlú členské štáty na Generálny sekretariát Rady, sa tiež môžu umiestniť k OZEÚ. Medzinárodní zmluvní zamestnanci musia byť štátnymi príslušníkmi členského štátu.
   3.   Všetok vyslaný personál naďalej podlieha administratívnej právomoci vysielajúceho členského štátu alebo inštitúcie Únie, vykonáva svoje povinnosti a koná v záujme mandátu OZEÚ.
   Článok 7
   Výsady a imunity OZEÚ a jeho personálu
   Výsady, imunity a ďalšie záruky, ktoré sú potrebné na vykonávanie a plynulý priebeh misie OZEÚ a členov jeho personálu, sa podľa potreby dohodnú s hostiteľskými stranami. Členské štáty a Komisia poskytnú na dosiahnutie tohto cieľa všetku potrebnú pomoc.
   Článok 8
   Bezpečnosť utajovaných skutočností EÚ
   OZEÚ a členovia jeho tímu dodržiavajú bezpečnostné zásady a minimálne normy stanovené v rozhodnutí Rady 2001/264/ES z 19. marca 2001 prijímajúcom bezpečnostné nariadenia Rady (4), a to najmä pri manipulácii s utajovanými skutočnosťami EÚ.
   Článok 9
   Prístup k informáciám a logistická podpora
   1.   Členské štáty, Komisia a Generálny sekretariát Rady zabezpečia, aby mal OZEÚ prístup ku všetkým dôležitým informáciám.
   2.   Delegácia Únie a/alebo členské štáty podľa potreby zabezpečia logistickú podporu v regióne.
   Článok 10
   Bezpečnosť
   OZEÚ prijme v súlade s politikou Únie v oblasti bezpečnosti personálu nasadzovaného mimo Únie v operáciách podľa hlavy V zmluvy, ako aj v súlade so svojím mandátom a na základe bezpečnostnej situácie v územnej oblasti, za ktorú zodpovedá, všetky reálne uskutočniteľné opatrenia na zaistenie bezpečnosti personálu, ktorý priamo podlieha jeho právomoci, konkrétne:

               a)

               stanoví bezpečnostný plán konkrétnej misie, ktorý vychádza z usmernení Generálneho sekretariátu Rady a stanovuje fyzické, organizačné a procedurálne bezpečnostné opatrenia konkrétnej misie, zásady riadenia bezpečného presunu personálu do oblasti misie a v rámci nej, zásady riadenia bezpečnostných incidentov a pohotovostný plán a evakuačný plán misie;

               b)

               zabezpečí, aby bol všetok personál nasadený mimo Únie poistený pre prípad zvýšeného rizika, ako si to vyžadujú podmienky v oblasti misie;

               c)

               zabezpečí, aby sa všetci členovia jeho tímu, ktorí sa majú nasadiť mimo Únie, vrátane miestneho zmluvného personálu pred presunom do oblasti misie alebo bezprostredne po ňom zúčastnili primeraného bezpečnostného výcviku podľa stupňa rizikovosti, ktorý oblasti misie pridelil Generálny sekretariát Rady;

               d)

               zabezpečí, aby sa vykonávali všetky dohodnuté odporúčania vypracované na základe pravidelného posúdenia bezpečnosti, a predkladá VP, Rade a Komisii písomné správy o ich vykonávaní a iných bezpečnostných otázkach v rámci správy v polovici trvania misie a správy o vykonávaní mandátu.

         Článok 11
   Podávanie správ
   OZEÚ pravidelne podáva VP a PBV ústne a písomné správy. V prípade potreby podáva správy aj pracovným skupinám Rady. Pravidelné písomné správy sa rozosielajú prostredníctvom siete COREU. OZEÚ môže na odporúčanie VP alebo PBV poskytovať správy Rade pre zahraničné veci.
   Článok 12
   Koordinácia
   1.   OZEÚ podporuje celkovú politickú koordináciu v rámci Únie. Pomáha zabezpečiť, aby všetky nástroje Únie pôsobili jednotne na účely splnenia politických cieľov Únie. Činnosť OZEÚ sa koordinuje s činnosťou predsedníctva a Komisie, ako aj s činnosťou ďalších OZEÚ, ktorí pôsobia v regióne, a najmä OZEÚ pre Zakaukazsko, pričom rešpektuje špecifické ciele mandátu tohto OZEÚ. OZEÚ pravidelne informuje misie členských štátov a delegácie Únie.
   2.   V teréne udržiava úzke styky s vedúcim delegácie Únie a vedúcimi misií členských štátov, ktorí vyvíjajú maximálne úsilie na pomoc OZEÚ pri vykonávaní jeho mandátu. OZEÚ nadväzuje styky aj s inými medzinárodnými a regionálnymi aktérmi v teréne.
   Článok 13
   Preskúmanie
   Vykonávanie tohto rozhodnutia a jeho súlad s inými príspevkami Únie v regióne sa pravidelne preskúmava. OZEÚ predloží na konci svojho mandátu VP, Rade a Komisii správu o jeho vykonávaní mandátu.
   Článok 14
   Nadobudnutie účinnosti
   Toto rozhodnutie nadobúda účinnosť dňom jeho prijatia.
   Uplatňuje sa od 1. marca 2010.
   Článok 15
   Uverejnenie
   Toto rozhodnutie sa uverejní v Úradnom vestníku Európskej únie.

      V Bruseli 22. februára 2010

            Za Radu

            predsednička

         C. ASHTON

      (1)  Ú. v. EÚ L 259, 27.9.2008, s. 16.

      (2)  Ú. v. EÚ L 46, 17.2.2009, s. 47.

      (3)  Ú. v. EÚ L 197, 29.7.2009, s. 109.

      (4)  Ú. v. ES L 101, 11.4.2001, s. 1.